Dalelvenas
Dalelvenas arba Dalis (šved. Dalälven) – upė centrinėje Švedijoje. Susidaro ties Djorasu susiliejus Esterdalio ir Vesterdalio upėms, prasidedančioms Skandinavijos kalnuose, Norvegijoje. Slenkstėta, yra krioklių, žemupyje prateka ežerų virtinę. Įteka į Baltijos jūros Botnijos įlanką. Hidroenergetinis potencialas – 1420 MW, du trečdaliai jo išnaudojama. Upė naudota medienos plukdymui, žemupys laivuojamas.